  Майя Бывальцева Вотка ёросысь Пихтовка гуртын «Модернизации первичного звена здравоохранения» программа улсын «визьмо ФАП» усьтӥзы. Элькунын со нырысетӥез, ивортӥз улосвылысь тазалыкез утёнъя министерстволэн пресс-службаез. Азинскись гуртысь фельдшер-акушер пунктын кема кыстӥськись висёнъёсын, со пӧлын бадӟым вирзӥбетэн но сакыр диабетэн, курадӟисьёслэсь тазалыксэс палэнысен чаклась сӧзнэт пуктэмын. Со сӧзнэт куараё робот юрттэмен ужа – висисьёслы жингыръя но тазалыксы сярысь ивортодэт люка, озьы ик бордын нуллон эм арбериос юрттэмен. Калыклы электрон тонометръёс но глюкометръёс сётэмын, соос возьматэмъёсты асэрказы эмъясьлы лэзё. Озьы со эмъянэ тупатонъёс пыртыны, висисьлэн тазалыкез лябӟыку ӝегатскытэк юрттэт сётыны быгатэ. Диагноз пуктыны фельдшерлы искусственной интеллект юрттэ. Со ик кардиограммалэсь возьматэмзэ расшифровать карон понна кутӥське. Табере Пихтовкаын улӥсьёслы ёрос эмъяськонние ветлоно уз ни лу. Воткаысь кар эмъяськонниысь кардиологен зэматэм йылпумъянъёс кӧня ке минут ӵоже дась луозы, озьы эмъяськонэз ӝегатскытэк кутскыны луонлык кылдоз. Со сяна, фельдшер кагазъёсты гожъяны дырзэ уз быдты ни, езтэм гарнитура пыр со чакланъёссэ диктовать кароз. Нош эшшо фельдшер ФАП-ен палэнысен «кивалтыны» быгатоз, кылсярысь, кысыны вунэтэм тылэз кыскыны. Со сяна, ужан нунал йылпумъяськем бере кык час ортчыса, сӧзнэт асэрказ шуныт сётонэз кысоз, нош ужан кутскемлэсь кык час азьвыл выльысь лэзёз. Со коньдэтэз шыръяны но кышкыттэмлыкез будэтыны юрттоз. Ватсалом, Пихтовкаын 500-лэсь трос улӥсьёс сяна, выль фельдшер-акушер пунктэ Осиновка гуртын улӥсьёс ветло. Тодэ вайытом, Пихтовака нырысетӥез Россиысь «Вуоноысь гурт» луиз. Тегъёс: Тазалык Удмуртия тазалыкезутён Воткаёрос Технологиос  